Anexa nr.1

la Hotărîrea Guvernului

nr.\_\_\_din „\_\_ ” \_ \_ 20\_\_

**REGULAMENTUL-TIP
privind organizarea şi funcţionarea serviciului (postului) teritorial**

**de salvatori şi pompieri**

1. **Dispoziţii generale**

 Regulamentul-tip cu privire la organizarea şi funcţionarea serviciului (postului) teritorial de salvatori şi pompieri (în continuare - Regulament) stabileşte cadrul juridic, criteriile de selectare şi angajare la serviciu, modul privind organizarea şi activitatea serviciului (postului) teritorial de salvatori şi pompieri în localităţile Republicii Moldova, precum şi alte aspecte legate de activitate şi îndeplinire a obligaţiilor de muncă de către salariaţi, executanţi ai serviciului civil (de alternativă) (în continuare - executanţi ai serviciului civil) şi voluntari.

1. **Definirea noţiunilor**

În scopul executării prezentului Regulament, se aplică noţiunile de bază:

***zona de intervenţie*** - teritoriul de acţiune al unui post, care include localităţile prioritare unde este preconizată intervenţia pentru desfăşurarea activităţii de prevenire şi lichidare a incendiilor şi altor situaţii excepţionale;

***timpul de răspuns*** ***la lichidarea incendiilor şi altor situaţii excepţionale*** timpul scurs din momentul pornirii alarmei, îmbarcării şi deplasării salariaţilor postului cu autospeciala de intervenţie, pînă la sosirea la locul chemării şi intervenţia la lichidarea incendiilor şi altor situaţii excepţionale;

***serviciul intern*** - stabileşte principiile, regulile generale şi cele specifice care stau la baza organizării şi desfăşurării serviciului în cadrul Postului pentru cordonarea activităţilor, îndeplinirea misiunilor, menţinerea ordinii interioare şi asigurarea securităţii / pazei acestuia;

***efectivul postului*** – se compune din salariaţi civili, inclusiv executanţi ai serviciului civil şi/sau voluntari, care au fost instruiţi în cadrul Centrului Republican de Instruire al Serviciului Protecţiei Civile şi Situaţiilor Excepţionale sau în cadrul posturilor, în corespundere cu Programele de studii elaborate de Serviciul Protecţiei Civile şi Situaţiilor Excepţionale;

***salariat al postului*** - persoana fizică, salariată în cadrul postului teritorial de salvatori şi pompieri, care prestează activităţi de prevenire şi lichidare a incendiilor şi altor situaţii excepţionale în baza contractului individual de muncă;

***executant al serviciului civil -*** cetăţean al Republicii Moldova în vîrstă de la 18 pînă la 27 de ani, care urmează să fie scutit de serviciul militar în termen şi să fie încorporat în serviciul civil;

***voluntar*** ***în situaţii excepţionale*** (voluntar) - orice cetăţean al Republicii Moldova, care prestează activitate de interes public, desfăşurată benevol în cadrul posturilor teritoriale de salvatori şi pompieri, în baza unor raporturi juridice de muncă;

***beneficiar al voluntariatului*** - comunitatea în folosul căreia se desfăşoară activitatea de voluntariat, reprezentată de administraţia publică locală care a constituit serviciul (postul) teritorial de salvatori şi pompieri.

**III. Organizarea şi activitatea posturilor**

1. Posturile teritoriale de salvatori şi pompieri se organizează prin decizia autorităţilor deliberative şi reprezentative ale administraţiilor publice locale fondatoare (în continuare - APL), în colaborare cu Serviciul Protecţiei Civile şi Situaţiilor Excepţionale (în continuare - SPC şi SE), asigurînd raza medie a zonei de intervenţie - între 15 şi 20 km.
2. La iniţiativa APL, posturile pot fi create şi în alte localităţi decît cele prevăzute în Program. În acest sens, autorităţile deliberative şi reprezentative ale APL argumentează necesitatea şi asigură disponibilitatea de întreţinere a acestuia.
3. Posturile sunt subdiviziuni subordonate APL în raza cărora sunt amplasate.
4. Activitatea postului este coordonată de către primarul APL în raza căreia este amplasat, iar organizarea serviciului se efectuează de către şeful de post, care este numit în funcţie în bază de concurs şi eliberat de către autoritatea administraţiei publice locale (în continuare - AAPL), în coordonare cu SPC şi SE.
5. Activitatea de bază a posturilor constă în intervenţia privind salvarea persoanelor şi bunurilor materiale, executarea acţiunilor de salvare-deblocare, lichidarea incendiilor şi/sau altor situaţii excepţionale, produse în zona de intervenţie, precum instruirea şi informarea populaţiei privind măsurile de prevenire şi acţionare în caz de incendiu şi alte situaţii excepţionale. Posturile reprezintă forţa primară de intervenţie pînă la sosirea forţelor de bază ale SPC şi SE.
6. Numărul de telefon al postului este afişat la sediile instituţiilor publice şi agenţilor economici, precum şi în locurile/spaţiile publice din raza zonei de intervenţie.
7. Pornirea alarmei la postul teritorial în scopul desfăşurării acţiunilor de intervenţie la lichidarea incendiilor şi/sau altor situaţii excepţionale, precum şi desfăşurării exerciţiilor de antrenament se face de către Centrul automatizat de dirijare operativă (CADO) al SPC şi SE în coordonare cu primarul localităţii şi/sau şeful postului, conform planului de înştiinţare şi alarmare, elaborat de şeful postului şi aprobat de primar.
8. Antrenarea postului la salvarea persoanelor, lichidarea incendiilor şi/sau altor situaţii excepţionale în afara zonei de intervenţie, se va efectua cu acordul primarilor din zona de intervenţie, în baza planurilor de antrenare a forţelor şi mijloacelor elaborate de către şeful de post, coordonate cu şeful organului teritorial al SPC şi SE.
9. Lista localităţilor din zona de intervenţie a postului se stabileşte prin decizia AAPL reprezentativă, în coordonare cu autorităţile deliberative şi reprezentative ale APL de nivelul întîi din acea zonă în coordonare cu SPC şi SE, luînd în consideraţie timpul de răspuns la lichidarea incendiilor şi altor situaţii excepţionale.
10. Controlul asupra activităţii postului este exercitat de către AAPL de nivelul întîi unde este amplasat şi organul teritorial al SPC şi SE, iar controlul asupra utilizării mijloacelor bugetare alocate pentru întreţinere, îi revine subdiviziunii financiare a unităţii administrativ-teritoriale reprezentative.
11. Şeful postului încheie Acorduri (Instrucţiuni) de cooperare cu organul teritorial al SPC şi SE, posturile similare din localităţile vecine, precum şi alte servicii operative de pregătire permanentă din teritoriu.
12. În activitatea de serviciu, precum şi la lichidarea incendiilor şi/sau altor situaţii excepţionale, efectivul postului acţionează conform prevederilor actelor normative sau departamentale ce ţin de domeniul de activitate al salvatorilor şi pompierilor.
13. În cazul antrenării comune a postului cu organele teritoriale ale SPC şi SE, conducătorul intervenţiei este şeful superior al organului teritorial al SPC şi SE.
14. Numărul de persoane salariate (şef de post, pompieri, conducători auto) în cadrul postului este aprobat de către AAPL reprezentative şi deliberative fondatoare şi se constituie din salariaţi civili. De regulă, numărul acestora este de 10 persoane.
15. La iniţiativa AAPL de nivelul întîi, efectivul posturilor poate fi completat cu executanţi ai serviciului civil şi voluntari, care ulterior vor servi drept rezervă de promovare pentru angajare în cadrul posturilor sau SPC şi SE.
16. Executanţii serviciului civil şi voluntarii participă în comun cu salariaţii posturilor la lichidarea incendiilor şi altor situaţii excepţionale produse în zona de intervenţie.
17. Executanţii serviciului civil sunt încorporaţi în cadrul posturilor în baza prevederilor Legii nr.156 din 06 iulie 2007 cu privire la organizarea serviciului civil (de alternativă) (în continuare - Legii nr.156 din 06 iulie 2007), iar voluntarii în baza principiilor de voluntariat şi în condiţiile prevăzute de Legea voluntariatului nr.121 din 18 iunie 2010 (în continuare - Legea nr. 121 din 18 iunie 2010)
18. Salariaţii, executanţii serviciului civil şi voluntarii, desfăşoară activitatea în conformitate cu fişele de post, care sunt elaborate de către şefii de Posturi şi coordonate cu organele teritoriale ale SPC şi SE.
19. Fişele de post pentru salariaţi, executanţii serviciului civil şi voluntarii posturilor, care activează în funcţiile de pompieri şi conducători auto, sunt aprobate de către şefii de posturi, iar a şefilor de posturi, de către primarii localităţilor unde sunt amplasate posturile.
20. Angajarea în cadrul postului se efectuează în baza contractului individual de muncă, încheiat între salariat / executant al serviciului civil şi angajator (primar), sau după caz, a contractului de voluntariat, convenit între persoana fizică, denumită voluntar şi autoritatea administraţiei publice locale, denumită instituţie gazdă.
21. Selectarea persoanelor care se angajează ca salariaţi civili constă în identificarea celor ce corespund următoarelor cerinţe la angajare:

a) cetăţean al Republicii Moldova, cu vîrsta peste 18 ani, apt din punct de vedere medical care deţine cel puţin studii gimnaziale;

b) capacitate de muncă şi rezistenţă fizică înaltă, capacitate de a acţiona organizat şi hotărît în condiţii extreme, precum şi a se conforma situaţiei în diferite condiţii;

 c) aptitudini de comunicare, iniţiativă, responsabilitate;

d) domiciliat de preferinţă în una din localităţile din zona de intervenţie a postului.

1. SPC şi SE este autoritatea responsabilă privind instruirea primară şi continuă, perfecţionarea cunoştinţelor profesionale ale salariaţilor, executanţilor serviciului civil şi voluntarilor postului, organizarea seminarelor, concursurilor, competiţiilor şi altor măsuri în vederea menţinerii şi sporirii capacităţii de luptă, oferirea informaţiei relevante AAPL, care îi va ajuta la implementarea reglementărilor locale privind crearea şi întreţinerea posturilor teritoriale de salvatori şi pompieri.
2. Instruirea salariaţilor, executanţilor serviciului civil şi voluntarilor se efectuează în mod gratuit la Centrul Republican de Instruire al SPC şi SE sau în cadrul posturilor, în corespundere cu programele de studii elaborate de SPC şi SE.

**IV. Instrumentele şi sursele de finanţare**

1. În scopul organizării continue, cît şi menţinerii în stare de funcţionare a postului, AAPL pot utiliza următoarele instrumente:

a) antrenarea agenţilor economici din teritoriul gestionat pentru contribuirea la întreţinerea serviciului (postului) teritorial de salvatori şi pompieri, ca serviciu prestat de interes public comun;

b) aderarea de către AAPL la proiectele investiţionale de orice tip desfăşurate în teritoriu, pentru întreţinerea serviciului teritorial de salvatori şi pompieri.

c) stabilirea unui mecanism determinat, prin care AAPL de nivelul II să contribuie la activitatea şi dezvoltarea serviciului (postului) teritorial de salvatori şi pompieri din localităţile amplasate pe teritoriul unităţilor administrativ-teritoriale respective.

1. Sursele de finanţare privind organizarea serviciului (postului) teritorial de salvatori şi pompieri sînt divizate în două categorii: surse de finanţare interne şi externe. Sursele interne de finanţare sînt alcătuite din alocările pentru acest domeniu prevăzute în bugetul de stat şi cel al unităţilor administrativ-teritoriale pentru anul respectiv.
2. Finanţarea externă este constituită din asistenţa tehnică, inclusiv granturi, acordată de organismele financiare internaţionale sau donatori.
3. Finanţarea internă, ţinînd cont de prevederile Planului de acţiuni privind implementarea Programului de consolidare a serviciului (postului) de salvatori şi pompieri în localităţile rurale ale Republicii Moldova, aprobat prin Hotărîrea Guvernului nr. 202 din 14 martie 2013 (anexa nr.2 din Program), se compune din:

a) bugetul de stat – mijloace financiare pentru asigurarea posturilor cu autospeciale de intervenţie, instruirea efectivului, responsabil fiind SPC şi SE;

b) bugetul unităţilor administrativ-teritoriale – mijloace financiare pentru întreţinerea anuală a posturilor, responsabil fiind APL.

1. Mijloacele financiare din bugetul unităţilor administrativ-teritoriale pentru întreţinerea anuală a posturilor, aceasta din urmă fiind un domeniu propriu de activitate al APL, urmează a fi alocate din contul şi în limita veniturilor proprii, defalcărilor de la impozitul pe venit al persoanelor fizice, stabilite conform legislaţiei, transferurilor cu destinaţie generală şi specială de la bugetul unei unităţi administrativ-teritoriale la alta, pentru finanţarea măsurilor de interes comun, prin consolidarea localităţilor din zona de intervenţie.
2. Cheltuielile privind întreţinerea posturilor sunt asigurate de către APL de nivelul întîi amplasate în zona de intervenţie a posturilor, prin alocarea unor transferuri de mijloace financiare cu destinaţie specială la bugetul unităţii administrativ-teritoriale unde este amplasat postul, cotă parte corespunzătoare numărului populaţiei şi obiectivelor economice amplasate pe teritoriul acestora, conform articolului 11 al Legii nr. 397-XV din 16 octombrie 2003 privind finanţele publice locale şi Hotărîrii Guvernului nr. 202 din 14 martie 2013.
3. Cheltuielile privind întreţinerea posturilor includ cheltuieli de personal, cheltuieli pentru achitarea serviciilor comunale şi procurarea carburanţilor.
4. Pentru întreţinerea posturilor, AAPL de nivelul întîi pot crea o instituţie de prestare a serviciilor, care va include activitatea privind asigurarea apărării împotriva incendiilor în localităţile din zona de intervenţie a postului.

**V. Regimul de activitate**

1. Durata timpului de muncă săptămînal pentru şeful postului este de 8 ore zilnic, timp de 5 zile, şi două zile de repaus (sîmbătă şi duminică), în conformitate cu prevederile Codului muncii.
2. Salariaţii postului şi executanţii serviciului civil activează în schimburi, iar durata timpului de muncă se stabileşte în contract, în conformitate cu prevederile Codului muncii.
3. Avînd în vedere specificul activităţii, salariaţii posturilor şi executanţii serviciului civil pot fi atraşi la munca suplimentară, la munca de noapte, la munca în zilele de repaus şi în cele de sărbătoare nelucrătoare, în conformitate cu prevederile Codului muncii.
4. Angajarea persoanelor în cadrul posturilor, acordarea concediilor, compensaţiilor, concedierea, precum şi alte aspecte legate de îndeplinirea obligaţiilor de muncă, se efectuează în conformitate cu prevederile Codului muncii.
5. Salariaţii posturilor beneficiază de asistenţă medicală, în conformitate cu prevederile Legii nr.1585-XIII din 27 februarie 1998 cu privire la asigurarea obligatorie de asistenţă medicală, executanţii serviciului civil în conformitate cu prevederile Legii nr.156 din 06 iulie 2007, iar voluntarii în conformitate cu prevederile Legii nr. 121 din 18 iunie 2010.
6. În caz de vătămare a sănătăţii sau deces ca urmare a unui accident de muncă sau a unei boli profesionale, salariaţilor posturilor li se acordă garanţii şi compensaţii în conformitate cu prevederile Codului muncii, executanţilor serviciului civil în conformitate cu prevederile Legii nr.156 din 06 iulie 2007, iar voluntarilor, în caz de accident de muncă sau de boală care decurg din natura activităţii, li se asigură servicii medicale în conformitate cu prevederile Legii nr. 121 din 18 iunie 2010.

**VI. Drepturi şi obligaţii**

1. Salariaţii posturilor au următoarele drepturi:

a) să desfăşoare activitatea în conformitate cu ordinea şi regimul de activitate a postului;

b) să intre nestingherit în toate localurile unităţilor economice, precum şi în locuinţele şi construcţiile auxiliare ale cetăţenilor în timpul lichidării incendiilor şi/sau altor situaţii excepţionale;

c) să forţeze, în caz de necesitate, uşile şi geamurile, elementele de construcţie care le îngrădesc pătrunderea, să demonteze şi să demoleze construcţii, să întreprindă alte acţiuni în executarea acestor lucrări;

d) să limiteze sau să interzică temporar circulaţia mijloacelor de transport, precum şi accesul persoanelor fizice la sectoare limitate din localitate sau la anumite obiective, să-i impună a părăsi anumite locuri, care prezintă pericol;

e) să se deplaseze la locul intervenţiei, pe drumuri care nu sunt deschise circulaţiei publice ori pe terenuri, indiferent de forma de proprietate, dacă cerinţele de operativitate şi de lucru impun aceasta;

f) să mobilizeze cetăţenii şi mijloacele tehnice ale agenţilor economici pentru lichidarea incendiilor şi/sau altor situaţii excepţionale;

g) să solicite autorităţilor administraţiilor publice locale de nivelul întîi şi unităţilor economice acordarea gratuită a substanţelor de stingere, tehnică, carburanţi şi lubrifianţi, resurse umane, echipament, mijloace de telecomunicaţii etc, iar în timpul lichidării incendiilor şi/sau altor situaţii excepţionale cu o durată de peste cinci ore, asigurarea cu alimente şi încăperi pentru odihnă;

h) să atace în instanţă deciziile şefului de post sau primarului, dacă aceştia consideră că le sunt lezate drepturile şi interesele legitime;

i) să înainteze propuneri de creştere a calităţii şi optimizare a modalităţii de prestare a serviciului;

î) să participe la elaborarea strategiilor, programelor, proiectelor de dezvoltare a serviciului teritorial de salvatori şi pompieri;

j) să fie informaţi asupra situaţiei privind prestarea serviciului, problemelor existente, soluţiilor propuse pentru depăşirea impedimentelor, oportunităţilor de dezvoltare, planurilor şi perspectivelor de acţiune.

1. Voluntarii posturilor au următoarele drepturi:

a) să li se acorde de către instituţia gazdă asigurare medicală facultativă, conform art.6, lit.c) din Legea voluntariatului nr.121 din 18 iunie 2010, împotriva riscurilor de accident, de boală sau altor riscuri ce decurg din natura activităţii;

b) să li se ramburseze de către instituţia gazdă, în condiţiile convenite prin contract, cheltuielile de transport, cazare, alimentare, în caz de necesitate – de deplasare, asigurare şi alte cheltuieli indispensabile pentru desfăşurarea activităţii de voluntariat;

c) să solicite de la instituţia gazdă un certificat nominal şi scrisori de recomandare în baza metodologiei aprobate de Guvern, prin care să se recunoască prestarea activităţii de voluntar şi să se confirme experienţa şi abilităţile obţinute conform prevederilor contractuale;

d) să beneficieze de timp pentru odihnă, astfel încît durata timpului de lucru, stabilită în condiţiile legislaţiei, să nu afecteze sănătatea şi resursele psihofizice ale voluntarului;

e) să participe la cursuri de instruire organizate, iniţiate sau propuse de instituţia gazdă pentru o mai bună desfăşurare a activităţii.

1. Salariaţii posturilor au următoarele obligaţii:

a) să desfăşoare activitatea de serviciu în conformitate cu fişele de post şi prevederile actelor normative şi departamentale ale salvatorilor şi pompierilor;

b) să respecte disciplina muncii;

c) să menţină în stare bună de funcţionare autospecialele de intervenţie şi utilajul din dotare, iar la depistarea neregulilor sau a defecţiunilor, imediat să anunţe şeful postului şi să întreprindă măsuri de remediere a acestora;

d) să supravegheze menţinerea în stare bună a surselor de alimentare cu apă şi căilor de acces spre localităţile şi obiectivele amplasate în zona de intervenţie;

e) să informeze autorităţile administraţiilor publice locale de nivelul întîi, organul teritorial al SPC şi SE şi alte instituţii publice despre problemele ce ţin de lichidarea incendiilor şi/sau altor situaţii excepţionale;

f) să participe la cursurile de instruire organizate de SPC şi SE în comun cu autorităţile administraţiei publice locale de nivelul întîi;

g) să sosească în timp minim la locul chemării;

h) la necesitate, să solicite efectiv şi autospeciale de intervenţie necesare din subdiviziunile SPC şi SE, precum şi să mobilizeze toţi salariaţii postului;

i) să întreprindă măsuri de salvare a persoanelor, lichidare a incendiilor şi/sau altor situaţii excepţionale cu autospecialele de intervenţie şi utilajul din dotare.

1. Voluntarii au următoarele obligaţii:

a) să îndeplinească sarcinile primite din partea instituţiei gazdă;

b) să se subordoneze conducerii instituţiei gazdă;

c) să menţină în stare bună de funcţionare autospecialele de intervenţie şi utilajul din dotarea Postului;

d) să respecte alte obligaţii care decurg din contractul de voluntariat.

1. Drepturile şi obligaţiile executanţilor serviciului civil sunt stabilite în capitolul V al Legii nr.156 din 06 iulie 2007.
2. Salariaţii, executanţii serviciului civil şi voluntarii posturilor în timpul satisfacerii serviciului şi desfăşurării voluntariatului sunt asiguraţi gratuit din contul administraţiilor publice locale de nivelul întîi în conformitate cu legislaţia în vigoare, cu uniformă unică specială şi de intervenţie. Modelul uniformei de serviciu şi însemnele se aprobă de Guvern.
3. Folosirea însemnelor distinctive şi uniformei de către persoane care nu au atribuţii respective, atrage răspunderea, conform legislaţiei în vigoare.

**VII. Disciplina de serviciu**

1. Salariaţii posturilor şi executanţii serviciului civil sunt obligaţi să respecte şi să execute întocmai prevederile prezentului Regulament, altor acte normative, precum şi indicaţiile şefului de post, în caz contrar, aceştia fiind atraşi la răspundere disciplinară la decizia angajatorului.
2. Pentru îndeplinirea conştiincioasă a atribuţiilor de serviciu, acte de eroism, curaj şi devotament manifestate în timpul lichidării incendiilor şi/sau altor situaţii excepţionale, salariaţii, executanţii serviciului civil şi voluntarii posturilor pot fi stimulaţi material, precum şi menţionaţi cu distincţii departamentale şi de stat.

VIII. Răspunderea materială

1. Salariaţii, executanţii serviciului civil şi voluntarii posturilor poartă răspundere materială numai pentru prejudiciul cauzat din vina lor.
2. Salariaţii, executanţii serviciului civil şi voluntarii posturilor nu poartă răspundere materială pentru prejudiciul adus la stingerea incendiilor, prin aplicarea mijloacelor de stingere, demontarea construcţiilor, prin alte acţiuni şi nici pentru faptul că factorii de decizie din unităţile economice şi cetăţenii nu respectă reglementările standardelor, normele şi regulile de apărare împotriva incendiilor.
3. În cazul în care salariaţii, executanţii serviciului civil şi voluntarii posturilor încalcă drepturile, libertăţile şi interesele legitime ale cetăţenilor şi ale factorilor de decizie şi aduc prejudicii materiale, AAPL de nivelul întîi sunt obligate să ia măsuri pentru lichidarea încălcării şi repararea prejudiciului material.

IX. Dispoziţii speciale

1. Prevederile prezentului regulament se extind asupra cetăţenilor Republicii Moldova încadraţi pe bază de contract individual de muncă în cadrul posturilor teritoriale de salvatori şi pompieri, subordonate autorităţilor administraţiei publice locale de nivelul întîi.
2. La sfîrşitul fiecărei acţiuni de intervenţie, şeful echipajului/echipei de intervenţie verifică gradul de operativitate a tehnicii şi utilajului pentru noi acţiuni de intervenţie, consemnînd despre aceasta în fişele autovehiculelor şi întocmeşte către primarul APL un raport de activitate după efectuarea intervenţiei.
3. Prevederile regulamentului instituie temei juridic pentru AAPL să organizeze, în conlucrare cu SPC şi SE, posturi teritoriale de salvatori şi pompieri, conform Programului de consolidare a serviciului salvatori şi pompieri, aprobat de Guvern, în limita resurselor financiare disponibile.
4. Prezentul regulament va fi completat sau modificat periodic cu precizări specifice noilor modificări legislative.
5. La data intrării în vigoare a prezentului Regulament privind organizarea şi funcţionarea serviciului (postului) teritorial de salvatori şi pompieri, orice dispoziţie contrară îşi încetează aplicabilitatea.
6. Salariaţii, executanţii serviciului civil şi voluntarii posturilor au obligaţia de a cunoaşte şi aplica prevederile prezentului Regulament.

Anexa nr.2

la Hotărîrea Guvernului

nr. din „ ” 20\_\_

**Schema-tip a structurii de organizare a**

posturilor teritoriale de salvatori şi pompieri

|  |
| --- |
| **Post**  |

|  |
| --- |
| Şef post - 1 |

|  |
| --- |
| Autospecială de intervenţie - 1 |

|  |
| --- |
| Conducători auto- 5 |

|  |
| --- |
| Pompieri- 4 |

 **Notă:** Numărul-limită de persoane salariate al postului teritorial de salvatori şi pompieri constituie 10 persoane.

Autospeciala de intervenţie din dotarea postului este completată cu utilaj tehnic de specialitate, conform prevederilor ordinului SPC şi SE nr.80 din 04 mai 2011„Cu privire la aprobarea normelor de dotare a autospecialelor de intervenţie cu utilaj tehnic de specialitate”.